CELEX: 32017R0751
Language: sl
Date: 2017-03-16 00:00:00
Title: Delegirana uredba Komisije (EU) 2017/751 z dne 16. marca 2017 o spremembi delegiranih uredb (EU) 2015/2205, (EU) 2016/592 in (EU) 2016/1178 glede roka za začetek izpolnjevanja obveznosti kliringa za nekatere nasprotne stranke, ki poslujejo z izvedenimi finančnimi instrumenti OTC (Besedilo velja za EGP. )

29.4.2017   
            
            
               SL
            
            
               Uradni list Evropske unije
            
            
               L 113/15
            
         DELEGIRANA UREDBA KOMISIJE (EU) 2017/751
   z dne 16. marca 2017
   o spremembi delegiranih uredb (EU) 2015/2205, (EU) 2016/592 in (EU) 2016/1178 glede roka za začetek izpolnjevanja obveznosti kliringa za nekatere nasprotne stranke, ki poslujejo z izvedenimi finančnimi instrumenti OTC
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 5(2) Uredbe,
   ob upoštevanju naslednjega:
   
               (1)
            
            
               Delegirane uredbe Komisije (EU) 2015/2205 (2), (EU) 2016/592 (3) in (EU) 2016/1178 (4) določajo štiri kategorije nasprotnih strank za namene določitve datumov, na katere začnejo zanje veljati obveznosti kliringa. Nasprotne stranke so razvrščene glede na njihovo stopnjo pravne in operativne zmogljivosti ter glede na obseg njihovega trgovanja z izvedenimi finančnimi instrumenti OTC.
            
         
               (2)
            
            
               Za zagotovitev pravočasne in pravilne uporabe obveznosti kliringa so se uporabila postopna obdobja uvajanja za te različne kategorije nasprotnih strank.
            
         
               (3)
            
            
               Pri določitvi datuma začetka veljavnosti obveznosti kliringa za nasprotne stranke v tretji kategoriji je upoštevano dejstvo, da lahko večina teh nasprotnih strank pridobi dostop do centralne nasprotne stranke (CNS) le tako, da postanejo stranka ali posredna stranka klirinškega člana.
            
         
               (4)
            
            
               V tretji kategoriji so zajete nasprotne stranke z najnižjim obsegom poslovanja z izvedenimi finančnimi instrumenti OTC. Nedavni dokazi kažejo, da se nasprotne stranke v tej kategoriji soočajo s precejšnjimi težavami pri pripravi potrebnih ureditev za kliring teh pogodb o izvedenih finančnih instrumentih. To je posledica kompleksnosti, ki vplivajo na obe obliki dostopa do ureditev kliringa, in sicer kliringa za stranke in kliringa za posredne stranke.
            
         
               (5)
            
            
               Prvič, v zvezi z ureditvami kliringa za stranke zaradi stroškov obstaja le malo spodbude za klirinške člane, da bi razvili obširno ponudbo za kliring za stranke. To še zlasti velja za nasprotne stranke z omejenim obsegom poslovanja z izvedenimi finančnimi instrumenti OTC. Poleg tega se spreminja regulativni okvir za izračun kapitalskih zahtev, ki veljajo za dejavnosti kliringa za stranke, kar ustvarja negotovosti, ki klirinške član ovirajo pri razvoju vrste ponudb na področju kliringa za stranke.
            
         
               (6)
            
            
               Drugič, v zvezi s posrednimi ureditvami kliringa, ki so posledica pomanjkljive ponudbe, nasprotne stranke trenutno ne morejo dostopati do neposrednih nasprotnih strank tako, da postanejo posredna stranka klirinškega člana.
            
         
               (7)
            
            
               Glede na te težave in za zagotovitev, da bodo imele te nasprotne stranke dodaten čas za vzpostavitev potrebnih ureditev kliringa, je primerno odložiti datume začetka veljavnosti obveznosti kliringa za nasprotne stranke iz tretje kategorije. Vendar pa so se spodbude za centralizacijo obvladovanja tveganj znotraj skupine v zvezi s transakcijami znotraj skupine že upoštevale, zato odlog rokov ne vpliva na te spodbude niti na te datume za nekatere izvedene finančne instrumente OTC, sklenjene med nasprotnimi strankami, ki pripadajo isti skupini.
            
         
               (8)
            
            
               Zaradi pozitivnih posledic, ki jih prinaša vzpostavitev ureditev kliringa, ter za preprečitev podvojevanja dela pri pripravi na kliring različnih razredov sredstev, za katere velja obveznost kliringa, je za nasprotne stranke tretje kategorije primerno uskladiti nove datume začetka veljavnosti obveznosti kliringa.
            
         
               (9)
            
            
               Zato bi bilo treba spremeniti delegirane uredbe (EU) 2015/2205, (EU) 2016/592 in (EU) 2016/1178.
            
         
               (10)
            
            
               Ta uredba temelji na osnutku regulativnih tehničnih standardov, ki ga je Komisiji predložil Evropski organ za vrednostne papirje in trge (ESMA).
            
         
               (11)
            
            
               Poleg tega je ESMA izvedla odprto javno posvetovanje o osnutku regulativnih tehničnih standardov, na katerih temelji ta uredba, analizirala morebitne povezane stroške in koristi, zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (5), ter se posvetovala z Evropskim odborom za sistemska tveganja –
            
         SPREJELA NASLEDNJO UREDBO:
   Člen 1
   Sprememba Delegirane uredbe (EU) 2015/2205
   V členu 3(1) Delegirane uredbe (EU) 2015/2205 se točka (c) nadomesti z naslednjim:
   
      
                  „(c)
               
               
                  21. junija 2019 za nasprotne stranke iz tretje kategorije;“.
               
            
   Člen 2
   Sprememba Delegirane uredbe (EU) 2016/592
   V členu 3(1) Delegirane uredbe (EU) 2016/592 se točka (c) nadomesti z naslednjim:
   
      
                  „(c)
               
               
                  21. junija 2019 za nasprotne stranke iz tretje kategorije;“.
               
            
   Člen 3
   Sprememba Delegirane uredbe (EU) 2016/1178
   V členu 3(1) Delegirane uredbe (EU) 2016/1178 se točka (c) nadomesti z naslednjim:
   
      
                  „(c)
               
               
                  21. junija 2019 za nasprotne stranke iz tretje kategorije;“.
               
            
   Člen 4
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 16. marca 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 201, 27.7.2012, str. 1.
   
      (2)  Delegirana uredba Komisije (EU) 2015/2205 z dne 6. avgusta 2015 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 314, 1.12.2015, str. 13).
   
      (3)  Delegirana uredba Komisije (EU) 2016/592 z dne 1. marca 2016 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 103, 19.4.2016, str. 5).
   
      (4)  Delegirana uredba Komisije (EU) 2016/1178 z dne 10. junija 2016 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 195, 20.7.2016, str. 3).
   
      (5)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).